Pepa Fernández

María José Fernández Vallés, ezagunagoa Pepa Fernández (Cervera, Lleida, 1965eko martxoaren 4a) Radio Nacional de Españako lleidar kazetaria, zuzendaria, aurkezlea eta irakaslea da. 2019ko irailetik 2022ko uztailara, astelehenetik ostiralera, 10:00etatik 13:00etara, goizeko De pe a pa zuzendu eta aurkeztu zuen, Las mañanas de RNE barruan. Hogei urtez, 1999 eta 2019 bitartean, asteburuko No es un día cualquiera saioa zuzendu zuen. 2022ko irailean, goizeko asteburuko saioa aurkezten hasi zen berriz. Elena Francis, lehen influencerra (2023) erreportaian parte hartu zuen.

Biografia 
Cervera herrian jaio zen 1965ean, Lleidan, eta bere aitaren familia Ourensekoa da. Hamazortzi urterekin irratian hasi zen lanean. Informazio Zientzietan lizentziatu zen Bartzelonako Unibertsitate Autonomoan. 1999tik 2019ko uztailera Radio Nazionalean No es un día cualquiera saioa zuzendu eta aurkeztu zuen, Saio hori hainbat aldiz saritua izan den asteburuko magazin bat zen. 2022ko irailean itzuli zen formatu horretara.

2019ko irailean Las mañanas de RNE-ko bigarren tartean sartu zen, Alfredo Menéndezen ordez, eta 2022ko uztailera arte jarraitu zuen.

Ramon Llull Unibertsitateko Komunikazio Fakultateko irakaslea da.

Hainbat telebista-programatan lan egin du. TV3ren kolaboratzailea izan da El club saioan.

Elena Francis, lehen influencerra (2023) erreportaia 
Martxoaren 8aren harira, Elena Francis kontsultategia emakumeentzako irratsaioak 1947tik 1984ra sortu zuen fenomenoa aztertu zen Elena Francis, lehen influencerra (2023) erreportaian. La 2 katean ikusi ahal izan zen dokumental hori, eta RTVEren Play katalogoaren barruan sartu zen. Pepa Fernández, Mara Torres, Macarena Berlín edo Nieves Herrero bezalako esatari eta kazetarien laguntza izan zuen saioak. Denen arean Espainiako uhinen sexu-aholkulari haren 'argiak eta itzalak' aztertu zituzten.

"Instituto de Bella Francis" izeneko Institutuak 'Elena Francis' pertsonaia sortu zuen bere produktuen publizitatea egiteko. Elena Francis andrea fikziozko izakia zen, eta aholkulari-talde batek erantzuten zien entzuleek bidaltzen zizkieten gutunei; besteak beste, apaiz batek eta psikologo batek. 36 urtez, kontsultategiaren erantzunak beti emakume otzana, men egiten duenetakoa zuen helburu. Saioak emakume, ama eta emazte kontserbadoreak, frankismoaren ideologia eta moral zituen emakumeak ziren eredu. Kontsultategiaren arabera, emakumeek pairamena, jasamena, beste alde batera begiratzea, ez ikustearena egitea, pazientzia izatea, gauzak aldatuko zirelakoan itxarotea edo seme-alabengatik eta familiarengatik sakrifikatzea. Saioa kontsultategi sentimentalaz mozorrotutako erregimen frankistaren doktrina baino ez zen izan.

Liburuak 
 Lo que la vida enseña/Bizitzak irakasten duena (Esfera de los Libros, 2008)

Sariak eta aintzatespenak 

 Ondas saria (2003), No es un día cualquiera saioagatik, irratiaren kalitateagatik eta erakutsitako edukien aniztasunagatik.
 Zilarrezko bi mikrofono, APEIk (Asociación Profesional Española de Informadores de radio, prensa y televisión) emandakoak.
 APEIren sari berezia, irrati, prentsa eta telebistako Informatzaileen Espainiako Elkarte Profesionalak emana
 Urrezko Antena
 Cambio 16 Irrati-saria 
 El Cava kazetaritza-saria
 Urrezko mikrofonoa.
 Gastronomia Saria, Diario de Avisos-ek emana
 Pica d'Estats
 Ondas saria (2008) ibilbide profesionalari
 2009ko Komunikazio Eraginkortasunerako Emilio Castelar saria
 Miguel Delibes Kazetaritza Sari Nazionala (2015)
 Concha García Campoy kazetaritza-saria (2016)

Erreferentziak

Kanpo estekak 

Lleidarrak
Emakume kazetariak
Kataluniako kazetariak
Espainiako kazetariak
Emakume irrati esatariak
Kataluniako irrati esatariak
Espainiako irrati esatariak
Emakume irakasleak
Kataluniako irakasleak
Espainiako irakasleak
XX. mendeko kazetariak
XXI. mendeko kazetariak